

VLADA REPUBLIKE HRVATSKE

Zagreb, 24. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj :** | Ministarstvo turizma i sporta |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog za prihvaćanje pokroviteljstva Vlade Republike Hrvatske nad obilježavanjem 60 godina parasporta u Republici Hrvatskoj. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Prijedlog***

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.) i točaka II. i III. Odluke o kriterijima i postupku za prihvaćanje pokroviteljstva Vlade Republike Hrvatske („Narodne novine“, broj 44/16.), Vlada Republike Hrvatske je na sjednici održanoj \_\_\_\_\_\_\_\_\_\_ 2024. donijela

**Z A K L J U Č A K**

1. Vlada Republike Hrvatske prihvaća pokroviteljstvo nad obilježavanjem 60 godina parasporta u Republici Hrvatskoj, sukladno zamolbi Hrvatskog paraolimpijskog odbora.
2. Prihvaćanjem pokroviteljstva Vlada Republike Hrvatske ne preuzima nikakve financijske obveze.

Klasa:

Urbroj:

Zagreb,

|  |  |
| --- | --- |
|  | **PREDSJEDNIK**mr. sc. Andrej Plenković |

**OBRAZLOŽENJE**

Vlada Republike Hrvatske zaprimila je dana 17. listopada 2024. godine, Zamolbu Hrvatskog paraolimpijskog odbora iz Zagreba za pokroviteljstvo nad obilježavanjem 60 godina parasporta u Republici Hrvatskoj koje će se održati 19. i 20. studenoga 2024. godine u Zagrebu.

Hrvatski paraolimpijski odbor je krovno sportsko udruženje osoba s invaliditetom u Republici Hrvatskoj u koje se udružuju parasportski savezi te druge udruge čija je djelatnost od značaja za promicanje sporta osoba s invaliditetom, sukladno statutu Hrvatskog paraolimpijskog odbora.

Sukladno Zakonu o sportu („Narodne novine“, br. 141/22) svi parasportaši i sve sportske organizacije parasporta od klubova, saveza do Hrvatskog paraolimpijskog odbora kao krovnog sportskog udruženja parasporta u Republici Hrvatskoj u potpunosti su izjednačeni u svim pravima s ostalim sportašima i sportskim organizacijama.

Ovaj događaj je izvrsna prilika za promociju parasporta i svih vrijednosti koje parasportaši i parasport predstavljaju za Republiku Hrvatsku te proslavu svih iznimnih postignuća parasportaša i svih vrijednih djelatnika u sustavu parasporta u proteklih 60 godina djelovanja. Od samostalnosti hrvatski parasportaši su osvojili veliki broj odličja na različitim međunarodnim natjecanjima, a posebno se ističe 30 medalja osvojenih na paraolimpijskim igrama kao globalno najvećem natjecanju parasporta.

Program obilježavanja počinje koncertom grupe „Silente“ u Tvornici kulture u Zagrebu 19. studenoga 2024. godine s početkom u 20:00 sati u organizaciji Zaklade „Paraolimpijac“. Koncert će imati humanitarni karakter u korist Zaklade koja je osnovana sa svrhom osiguravanja materijalnih uvjeta djeci s teškoćama u razvoju i parasportašima za sudjelovanje na natjecanjima i ostvarivanje što boljih sportskih rezultata kao i osiguravanja uvjeta za njihovo stručno usavršavanje. U srijedu 20. studenoga 2024. godine u organizaciji Hrvatskog paraolimpijskog odbora u Kristalnoj dvorani Hotela The Westin održat će se Svečana akademija kojom će se obilježiti 60 godina organiziranog djelovanja parasporta na području Republike Hrvatske.

Slijedom navedenog, predlaže se prihvaćanje pokroviteljstva nad navedenom manifestacijom.